答宋太祝見贈
作者：蘇舜欽
朝代：宋

paragraphs: 窮冬三日雪，旅腸迫枯餓。
不免東郭行，難效袁安卧。
我謁故所宜，君來無乃左。
復貺長句詩，如留萬金貨。
恣睢莫能名，豪橫不可挫。
怒奔時旁出，力翥復下墮。
使人但驚絕，欲斷誰敢作。
況君名家駒，少小聲已播。
丈夫氣剛精，不必在長大。
譬如利錐末，所向物已破。
余資本滯濁，既壯困家禍。
區區走俗格，僅若螘循磨。
詩枯實零丁，文僻又坎坷。
翹然當路人，顧我甚涕唾。
雅意返願交，得無自卑涴。
俛首已內傾，撫躬輒私賀。
無以答高誼，胸中强搜羅。
披豁聊短篇，安足謂酬和。
莞爾當棄投，毋留重吾過。